Նախկին վարչապետը խոսել է նաև ավելի վաղ հարուցված քրեական գործի մասին, որի շրջանակում կալանավորված է իր եղբայր Հենրիկ Աբրահամյանը։ «Մոտ մեկ ամիս առաջ մի խումբ դիմակավորված անձինք, իբր օպերատիվ տեղեկությունների հիման վրա ներխուժեցին ինձ և ազգականներիս պատկանող բնակարաններ և շինություններ: Ո՛չ իմ փաստացի բնակության, և ո՛չ էլ հաշվառման վայրերում իրականացված խուզարկության արդյունքում որևէ անօրինական առարկա չհայտնաբերվեց, սակայն չնայած դրան իրավապահներն առգրավեցին իմ անձնագիրը՝ կոպտորեն խախտելով ՀՀ օրենսդրությունը», - գրել է Հովիկ Աբրահամյանը: «Խուզարկություն կատարվեց Մխչյանի մեխանիկական գործարանի տարածքում և նախ հրապարակայնորեն փորձ արվեց տարածքը կապել իմ անվան հետ, իսկ այդուհետ՝ այդ տարածքում հայտնաբերված զենքերը կապել Մարտի 1-ի հետ: Ակնհայտ է, որ փաստերի նման շղթայական խեղաթյուրման թիրախը ես էի», - նշել է նախկին վարչապետը՝ շեշտելով, որ առայսօր հրապարակված չեն զենքի փորձաքննության արդյունքները: